कोविड 19: विशेषज्ञों की सलाह,कच्ची सब्जी,दूध का पैकेट छुएं तो फौरन धोएं हाथ_रिपोर्ट-रवि गुप्त
स्वास्थ्य समस्या/निदान - 13-Apr-2020 16:37
-डोरबेल, कूड़ादान, दरवाजे के हैंडल, नोट व सिक्के छूने के बाद हाथ साफ ना करना पड़ सकती है जान पर भारी
बलरामपुर 12 अप्रैल। सरकार ने लॉकडाउन आपके सुरक्षित व स्वस्थ रहने के लिए ही किया है लेकिन घर में रहकर आप द्वारा की गई छोटी सी चूक आपको कोरोना के नजदीक ला सकती है। लिहाजा सावधानी बरतें ताकि आप सभी महफूज रह सकें। विशेषज्ञों के मुताबिक बाहर से आएं किसी भी खाद्य पदार्थ या उसके पैकेटे को साफ ना करना काफी खतनाक हो सकता है। इससे बिन बुलाए कोरोना वायरस आपके घर तक पहुंच सकता है। जरूरी है कि अपनी छोटी छोटी आदतों में सुधार लाकर कोरोना वायरस अपने आप को बचाया जाएं।
मुख्य चिकित्सा अधिकारी डा. घनश्याम सिंह ने रविवार को बताया कि घर में आई कच्ची सब्जी और फल को यूं ही नंगे हाथों से न पकड़ें। हाथों में गलव्ज लगाकर सब्जी को लें और फौरन धोएं। अगर नंगे हाथों में ले भी रहे हैं तो फौरन हाथों को सेनेटाइज करें। उन्होने बताया कि सब्जी भी आपको संक्रमण दे सकती है। इसी तरह दूध के पैकेट लेने जाते वक्त झोला साथ ले जाएं। कतई नंगे हाथों में न पकड़ें। अगर पकड़ना मजबूरी हो तो घर आते ही फौरन हाथ धोएं।
कोरोना वायरस के नोडल अधिकारी व एसीएमओ डा. ए.के. सिंद्यल के मुताबिक डोरबेल, कूड़ादान, लिफ्ट के बटन, कार के दरवाजे, बगीचे के फूल, जूते-चप्पल, दरवाजे के हैंडल और नोट व सिक्के जब भी छुएं तो हाथ फौरन धोएं। जरा भी कोताई न करें। उन्होंने कहाकि बच्चों व बुजुर्गों के लिए तो यह वायरस है ही नुकसानदेह, जवानों को भी लापरवाही नहीं करनी चाहिए। जिन लोगों को डायबिटीज और ब्लड प्रेशर की शिकायत रहती है वह दवाएं खाते रहें और अपने डॉक्टर के संपर्क में रहें। उन्होंने कहा कि खांसी आए या छींक, हाथ फौरन साबुन से धोएं। डॉ. सिंद्यल के मुताबिक कोरोना वायरस से बचने के लिए सावधानी बरतना ही सबसे कारगर उपाय है। उन्होंने कहा कि खांसी या बुखार के लक्षण होने या सांस लेने में तकलीफ होने पर फौरन सरकारी अस्पताल में दिखाएं।